C 342/102
SL
Uradni list Evropske unije
6.9.2022
sreda 16. februarja 2022
— ob upoštevanju sporočila Komisije z dne 13. novembra 2020 o novi agendi za potrošnike – krepitev odpornosti potrošnikov za trajnostno okrevanje (COM(2020)0696),
— ob upoštevanju sporočila Komisije z dne 24. marca 2021 o strategiji EU o otrokovih pravicah (COM(2021)0142),
— ob upoštevanju sklepov Sveta z dne 15. marca 2021 o strategiji Unije za trajnostne kemikalije: čas je za rezultate,
— ob upoštevanju člena 54 Poslovnika ter člena 1(1)(e) sklepa konference predsednikov z dne 12. decembra 2002 o postopku odobritve samoiniciativnih poročil in Priloge 3 k temu sklepu,
— ob upoštevanju poročila Odbora za notranji trg in varstvo potrošnikov (A9-0349/2021),
A.
ker je bila leta 2009 sprejeta direktiva o varnosti igrač, da bi zagotovili visoko raven zdravja in varnosti otrok in da bi z odpravo ovir za trgovino z igračami med državami članicami izboljšali delovanje notranjega trga igrač;
B.
ker je strogi okvir EU za varnost igrač zasnovan tako, da otrokom zagotavlja karseda varno igro, in je za zgled tudi v svetovnem merilu;
C.
ker je v Konvenciji Združenih narodov o otrokovih pravicah, ki so jo podpisale vse države članice EU, igra priznana kot pravica vsakega otroka; ker igranje prispeva k otrokovemu razvoju, zdravju in dobremu počutju in je bistven del odraščanja; ker študije kažejo, da lahko igrače obogatijo igro in se z njimi otroci igrajo dlje;
D.
ker je direktiva o varnosti igrač direktiva o največji možni harmonizaciji, kar pomeni, da države članice ne smejo sprejemati drugačnih zahtev od tistih, ki so v njej že določene; ker so pravila in zahteve za igrače zaradi ranljivosti potrošnikov, za katere so oblikovane, pogosto strožji od pravil in zahtev za druge proizvode;
E. ker učinkovitost direktive EU o varnosti igrač prepogosto spodkopavajo dejanja nepoštenih trgovcev in spletna prodaja neskladnih proizvodov;
F. ker direktiva še vedno precej uspešno zagotavlja prosti pretok igrač na enotnem trgu, čeprav ni dovolj celovitih podatkov o njenem celokupnem učinku, in ker se je število podjetij, ki delujejo na tem trgu, od popolne uporabe direktive med letoma 2013 in 2017 povečalo za 10 % ter promet industrije igrač v EU od uveljavitve direktive neprekinjeno narašča; ker je 99 % podjetij v tem sektorju malih in srednjih podjetij, večina od teh pa mikropodjetij;
G. ker direktiva o varnosti igrač zahteva, da morajo biti igrače, ki so dostopne na trgu EU, varne, in zagotavlja visoko raven zaščite otrok pred nevarnostmi, ki jih povzročajo kemične snovi v igračah; ker bo morda potrebna hitra prilagoditev posebnih zahtev in standardov, če bi znanstveni in tehnološki razvoj pokazal, da v povezavi z igračami nastajajo prej neznana tveganja in izzivi;
H.
ker je Komisija v strategiji na področju kemikalij za trajnostnost poudarila, da je treba na novo uvesti ali okrepiti že obstoječe določbe, s katerimi bi ustrezno upoštevali kombinirane učinke kemikalij (tudi v igračah) in razširili splošni pristop k obvladovanju tveganj ter tako poskrbeli, da proizvodi za široko porabo (tudi igrače) ne bodo vsebovali kemikalij, ki povzročajo raka ali genske mutacije, vplivajo na reproduktivni ali endokrini sistem ali so obstojne in bioakumulativne; ker strategija Komisijo tudi zavezuje, da mora oceniti načine in roke za razširitev enakega splošnega pristopa do proizvodov za široko porabo na druge škodljive kemikalije, med drugim tiste, ki vplivajo na imunski, živčni ali dihalni sistem, in tiste, ki so strupene za posamezne organe;